als_Latn dik_Latn sag_Latn
Edi Rama dhe Vuçiçi nuk vonohen kur është fjala për të miratuar një projekt financiar që i intereson kryesisht Serbisë si dhe për t’u investuar në një projekt tjetër, i cili në vija të përgjithshme saboton një projekt që i intereson të gjithë hapësirës mbarëshqiptare.
S’po flas për propagandë, por fjala është për deklaratat e ministres serbe të infrastrukturës Zorana Mihajloviç lidhur me autostradën Merdare-Nish dhe për zbardhjen jozyrtare të projekteve që 6 shtetet e Ballkanit Perëndimor mendohet se kanë vendosur të dorëzojnë, si financime rajonale nga Bashkimi Evropian. Pa pikëpyetje paraqitet konsensusi pash më pash për autostradën Durrësi-Nish, e cila në fakt shndërrohet në një financim madhor për segmentin Merdare-Nish, pasi për pjesët e tjera, dihen sakrificat afro 2 miliardë dollarëshe që kanë paguar taksapaguesit në Shqipëri e në Kosovë. Tashmë Shqipëria jep viston që ky investim që vetë ministrja serbe e transporteve mendon se do të jetë afro 1 miliardë dollarë, do të shkojë në pjesën dërrmuese për segmentin që s’është filluar fare nga qeveria e Serbisë.
Kuptohet se ky projekt është jetik edhe për rendimentin që jep aktualisht autostrada Durrës-Prishtinë, dhe miratimi i Shqipërisë mund të merret si një stacion i padiskutueshëm dhe i paralajmëruar, qysh kur nisi segmenti Rrëshen-Kalimash (më i shtrenjti i aksit), por bën përshtypje braktisja totale prej autoriteteve të Tiranës e strategjisë së transportit rajonal multimodal, një strategji e mbështetur që herët nga qeveritë e Shqipërisë dhe pjesë e të cilës ishte edhe autostrada Durrës-Thirrë-Prishtinë-Nish. Transporti multimodal parasheh dublimin dhe njëkohësisht garantimin e transportit të njerëzve dhe mjeteve me disa mënyra, të cilat garantojnë lehtësi dhe rentabilitet ekonomik.
Për ta thënë me fjalë të thjeshta, për aksin Durrës-Nish, transportimi multimodal parasheh ndërtimin e traseve rrugore e hekurudhore, të cilat do të garantonin edhe një rentabilitet më të shpejtë e një fitim më të lartë në një afat të mesëm. Kuptohet se situata politike solli ndërmarrjen e investimeve të njëanshme e me interesa specifikisht kombëtare nga ana e Shqipërisë dhe e Kosovës, por tashmë, me inkuadrimin në një projekt të rëndësishëm rajonal (që i ngjan njëfarë plani Marshall që BE-ja parasheh për Ballkanin Perëndimor), qeveria e Tiranës duhet të kthehet në bazë, tek rrënja, tek interesi i tregjeve të Shqipërisë e Kosovës, por edhe tek interesi që parasheh strategjia për transportin multimodal në Evropën Juglindore.
Por Rama duket se s’ka këtë prioritet, por veç prioritetin e Vuçiçit, prioritetin e përfundimit të segmentit final të autostradës Durrës-Nish me lekët e Evropës, pa mbështetur kurrfarë projekti për hekurudhën Durrës-Nish, projekt që nga ana tjetër pjesën e luanit në investim e ka krejtësisht në Shqipëri. Në kushtet aktuale, të pretendosh se buxheti i Shqipërisë do të jetë në gjendje të financojë krejtësisht një projekt rajonal, si ai i hekurudhës Durrës-Prishtinë, është një vendim që të çon drejt mosfinancimit të këtij projekti. Aq më të qarta bëhen motivet e entuziazmit të ministres së Vuçiçit dhe i heshtjes skandaloze të kryeministrit tonë, kur theksohet se Serbia ka vendosur të mbështesë hekurudhën lidhëse të Shqipërisë me Malin e Zi, në korridorin Tiranë/Durrës – Podgoricë, e cila siç thotë në intervistë ministrja Mihajloviç, do garantojë edhe daljen hekurudhore të Serbisë në portin e Durrësit. Ministrja thotë se për këto projekte, dy kryeministrat kanë 6 muaj që po përgatiten, prandaj edhe opinioni është i bindur se puna është pjekur dhe Edi Rama ka pranuar pazarin e Vuçiçit që të mbështesë një projekt 1 miliardë dollarësh të Serbisë në këmbim të një rehabilitimi hekurudhor, pasi lidhjen e sistemit me Malin e Zi e kemi funksionale edhe sot.
Interesi strategjik për një hekurudhë Durrës-Prishtinë është përmendur shpesh dhe ka një konsensus kombëtar për ndërtimin e saj. Më 20 dhjetor 2014, kryeparlamentari Ilir Meta tha gjatë vizitës së tij në një fabrikë mielli në Kosovë se “ndërtimi i një hekurudhe Durrës-Prishtinë, është e nevojshme për të ulur kostot e importit të mallrave nga Kosova”. Kryeministri Berisha, autori që realizoi zgjidhjet e vështira buxhetore që sollën në ndërtimin e autostradës Durrës-Morinë-Prishtinë ka theksuar se qeveria e Tiranës ka detyrën të “ndërtojë edhe hekurudhën, sepse ajo është e domosdoshme për një zhvillim më të shpejtë të Shqipërisë dhe Kosovës”. Ekspertët flasin se “ndërtimi i hekurudhës do të ndihmonte jashtëzakonisht shumë në transportin sa më komod dhe me kosto minimale të karburantit nga Shqipëria në Kosovë. Kjo do të bënte të mundur rritjen e eksporteve të Shqipërisë si dhe çmime sa më të lira për tregun kosovar, i cili i importon 100% sasitë e konsumuara të karburanteve”.
Por puna është se Edi Rama i di të gjitha këto, edhe ekspertët e tij disa herë i kanë shpjeguar e mbrojtur bile, por ai ka zgjedhur të luajë levën e Vuçiçit dhe të mbështesë, fatkeqësisht në emër të Shqipërisë dhe të Kosovës në të njëjtën kohë, financimin e një rehabilitimi hekurudhor me Malin e Zi, i cili i mjafton Serbisë, por që e shndërron në xhep potencialin e ekonomisë së Kosovës, për të thithur produkte bujqësore e për të eksportuar hidrokarbure. Këto interesa s’janë interesat e Vuçiçit e po dalin se s’janë as interesat rajonale të Edi Ramës. Nëse projektit multimodal Durrës-Prishtinë-Nish i sabotohet në zanafillë projekti hekurudhor Durrës-Prishtinë, i cili ka nevojë për investime kolosale kryesisht në territorin e Shqipërisë, atëhere vota e Edi Ramës për planin rajonal të investimeve që duhet të jepen nga Brukseli, shndërrohet në një varr për projektin hekurudhor. Përballë një papërgjegjshmërie dhe vasaliteti të frikshëm që Edvini ka vendosur ndaj Aleksandrit të qeverisë së Beogradit, qeveria e Kosovës duhet të mendohet dy herë para se t’i bashkohet “berihajit” të investimeve “Rama-Vuçiç”. Ky vendim kish për ta dënuar me vdekje projektin e hekurudhës Durrës-Prishtinë-Nish, që pa mbështetjen rajonale e evropiane (pasi i tillë projekt është), s’do kish asnjë mundësi të kryhet e do dëmtonte rëndë edhe efektivitetin e autostradës Durrës-Nish, i cili u nis me meritë si projekt i bashkimit mbarëkombëtar e do përfundonte siç e do Vuçiçi e siç po pranon Rama, një doganë që s’do prodhojë as aq tregti sa shqiptarët e Shqipërisë dhe të Kosovës të mos e ndjejnë se të paktën ekonomikisht janë bashkuar.
als_Latn als_Latn als_Latn als_Latn als_Latn als_Latn als_Latn